**ΕΚΘΕΣΗ ΤΗΣ ΕΠΙΤΡΟΠΗΣ ΚΡΑΤΙΚΩΝ ΒΡΑΒΕΙΩΝ ΠΑΙΔΙΚΟΥ ΒΙΒΛΙΟΥ 2022**

**(εκδόσεις 2021)**

**ΣΚΕΠΤΙΚΟ ΒΡΑΒΕΥΣΗΣ**

Η Επιτροπή Απονομής Κρατικών Βραβείων Παιδικού Βιβλίου 2022 (εκδόσεις 2021) ανακοινώνει το σκεπτικό βράβευσης των βιβλίων που διακρίθηκαν, ανά κατηγορία:

**Παιδικό Λογοτεχνικό Βιβλίο**

Το Κρατικό Βραβείο Παιδικού Λογοτεχνικού Βιβλίου απονέμεται στο βιβλίο της **Αργυρώς Πιπίνη** με τίτλο ***Ζάζα*** (εικονογράφηση Πέτρος Μπουλούμπασης), εκδόσεις Καλειδοσκόπιο.

Το θέμα του βιβλίου είναι ένα θέμα οδυνηρό εφόσον αναφέρεται στο Ολοκαύτωμα. Η κεντρική ηρωίδα και αφηγήτρια, Ζάζα, είναι μία κούκλα που συνόδευσε την μικρή Εστρέα σε κάποιο στρατόπεδο συγκέντρωσης και στη συνέχεια την αποχωρίστηκε και στοιβάχτηκε μαζί με τόνους παιχνιδιών στο στρατόπεδο. Σε πρώτο πρόσωπο και σε τόνο ομιλητικό η Ζάζα περιγράφει στιγμιότυπα από τη ζοφερή ατμόσφαιρα του στρατοπέδου. Τώρα, εκτίθεται μαζί με άλλα παιχνίδια σε κάποιο μουσείο και μια μέρα συναντά την Εστρέα, μία γριά πλέον γυναίκα που έχει έλθει με τα εγγόνια της να επισκεφθεί το μουσείο.

Είναι μία σχετικά πρόσφατη εξέλιξη της λογοτεχνίας για μικρά παιδιά το ότι στρέφεται σε θέματα που κάποτε θεωρούνταν «ακατάλληλα» για τέτοιας ηλικίας αναγνώστες, ακριβώς επειδή ήταν οδυνηρά. Το στοίχημα σ’ αυτές τις περιπτώσεις είναι η διαχείριση του θέματος να είναι κατάλληλη για την ηλικία/εμπειρία/ευαισθησία των αναγνωστών και το βιβλίο κερδίζει αυτό το στοίχημα. Διότι, πετυχαίνει να μεταφέρει το θέμα του Ολοκαυτώματος στα μικρά παιδιά έτσι ώστε να τα ενημερώσει και να τα συγκινήσει χωρίς να τα σοκάρει. Επιλέγει, σοφά, μια ομοδιηγητική αφήγηση και εμπλέκει συναισθηματικά τα παιδιά-αναγνώστες που είναι ακόμη προσκολλημένα στα παιχνίδια τους. Αξιοποιεί μία γλώσσα απλή, παιδικότροπη, «προφορική», που αποτυπώνει τα θλιβερά γεγονότα που περιγράφει χωρίς να γίνεται μελοδραματική. Συνολικά, η συγγραφέας με τη βοήθεια και των εξαιρετικών εικόνων που συνοδεύουν την ιστορία της, πετυχαίνει να εκφράσει το ελπιδοφόρο μήνυμα του «ποτέ ξανά» με τρόπο υποβλητικό, συγκινησιακά φορτισμένο, αλλά όχι επιβλητικό και βεβιασμένο.

Στην ίδια Κατηγορία ξεχώρισε αλλά μειοψήφησε το βιβλίο της **Λιλής Λαμπρέλλη** με τίτλο ***Έντεκα μέρες του Απρίλη 1826,*** εκδόσεις Πατάκη.

Πρόκειται για ένα μικρής έκτασης ιστορικό μυθιστόρημα που με τη μορφή ημερολογίου περιγράφει τις ημέρες πριν και αμέσως μετά την έξοδο του Μεσολογγίου. Με γλώσσα και περιεχόμενο που ισορροπεί πετυχημένα μεταξύ μυθοπλασίας και ιστορικής αλήθειας, το βιβλίο πετυχαίνει να μεταφέρει στα μικρά παιδιά την ιστορία της εξόδου με τρόπο γλαφυρό, συγκινητικό αλλά όχι δακρύβρεχτο ή υπερβολικά δοξαστικό.

**Εφηβικό-Νεανικό Λογοτεχνικό Βιβλίο**

Το Κρατικό Βραβείο Εφηβικύ-Νεανικού Λογοτεχνικού Βιβλίου απονέμεται στο βιβλίο του **Μάνου Κοντολέοντα** με τίτλο ***Η μάσκα του Καπιτάνο,*** εκδόσεις Πατάκη.

Το μυθιστόρημα αυτό μπορεί να διαβαστεί μέσα από πολλές οπτικές, κυρίαρχη όμως είναι αυτή των έμφυλων ταυτοτήτων. Βασικά ερωτήματα ανακύπτουν, όπως: Τι σημαίνει αγόρι και άντρας στην εποχή μας, τι είδους ανδρισμός ή ανδρισμοί προβάλλονται; Προβάλλεται και ο ηγεμονικός ανδρισμός μέσα από τους ενήλικους λογοτεχνικούς χαρακτήρες του βιβλίου καθώς και η μεταβίβαση αυτών των προτύπων στις νεότερες γενιές, αλλά και η αντίδραση των εφήβων που είτε διατηρούν την ευαισθησία τους -στο πρόσωπο του πρωταγωνιστή- παρά τις προσπάθειες να υιοθετήσουν προσωπεία αρρενωπότητας, είτε επιλέγουν να αποδεχθούν την ομοφυλοφιλία τους. Η ταυτότητα -αυτή που απορρέει ή συνδέεται με το φύλο- διαμορφώνεται σταδιακά και μέσα από κοινωνικές αναπαραστάσεις και στερεοτυπίες, και οι ήρωες του βιβλίου αργούν να την ανακαλύψουν και να κατασταλάξουν σε αυτή. Από λογοτεχνικής πλευράς, βαθμιαία οικοδομούνται τα γεγονότα της πλοκής και οι χαρακτήρες αποκαλύπτονται σταδιακά. Σε αυτό συμβάλλουν και τα σύμβολα, όπως η μάσκα, αλλά και στοιχεία τεχνικής, όπως η ενσωμάτωση στίχων ποιημάτων και τραγουδιών από την παλαιότερη και νεότερη ποίηση. Μαζί με αυτού του τύπου τις διακειμενικές αναφορές, είναι εμφανής η αυτοαναφορικότητα του συγγραφέα σε παλαιότερα έργα του και ο Κοντολέων αποδεικνύεται, και με το μυθιστόρημά του αυτό, ένας βαθύς γνώστης και προσεκτικός μελετητής της ανθρώπινης ψυχής που αυτά τα ουσιώδη για την ανθρώπινη υπόσταση ερωτήματα τα χειρίζεται με ευαισθησία και σεβασμό.

Στην ίδια Κατηγορία ξεχώρισε αλλά μειοψήφησε το βιβλίο του **Γιώργου Κ. Παναγιωτάκη** με τίτλο ***Τίγκρε*** *(*εικονογράφηση Βασίλης Σελιμάς), εκδόσεις Πατάκη.

Ένα επίσης πολύ αξιόλογο μυθιστόρημα, που κινείται ανάμεσα, από τη μια πλευρά, στους αδικημένους μιας βραζιλιάνικης φαβέλας και, από την άλλη, στην εποπτεία της από το οργανωμένο έγκλημα. Το ποδόσφαιρο αποτελεί το διαφιλονικούμενο χώρο ανάμεσα στους αδύναμους και τους ισχυρούς και το βιβλίο καταφέρνει να αναδείξει με ενδιαφέροντες χαρακτήρες το κοινωνικό υπόβαθρο και την κοινωνική ανισότητα και αδικία.

**Εικονογραφημένο Παιδικό Βιβλίο**

Το Κρατικό Βραβείο Εικονογραφημένου Παιδικού Βιβλίου απονέμεται κατά πλειοψηφία στο βιβλίο της **Μυρτώς Καλοφωλιά** με εικονογράφηση της **Πέρσας Ζαχαριά** με τίτλο ***Μοναχική Υπόθεση***, εκδόσεις Καλειδοσκόπιο.

Απλές καθημερινές ιστορίες ανθρώπων που έχουν ως στοιχείο σύνδεσης έναν πορτοκαλή γάτο. Οι άνθρωποι αυτοί, πιθανώς μέλη της ίδιας οικογένειας: ένας μαθητής που καμιά φορά φοβάται το σκοτάδι, ένα κορίτσι που ζωγραφίζει, ένας κύριος που μαγειρεύει κάθε μεσημέρι, ένας μικρός τσελίστας, μια γιαγιά και μια συγγραφέας, παρά τις, φαινομενικά, μοναχικές ασχολίες τους, συναντιούνται, κάθε ένας ξεχωριστά, με τον πορτοκαλή γάτο που μπαινοβγαίνει αθόρυβα στα δωμάτια τους, παραβιάζει τρυφερά τον προσωπικό τους χώρο, διακόπτοντας τη ρουτίνα τους. Ο πορτοκαλής γάτος, άξιος εκπρόσωπος «της καλοσύνης των ζώων», χαρίζει μικρές δόσεις χαράς σε κάθε πρόσωπο ξεχωριστά, αφού όλοι τους, κι ο καθένας για τους δικούς του λόγους, έχει ανάγκη από την αγάπη και τη ζεστασιά. Τόσο που όλοι τους, όταν ο γάτος, προσωρινά μόνο, εξαφανίζεται, αντιλαμβάνονται το πόσο πολύτιμος τους είναι.

Το βιβλίο διαθέτει κείμενο χωρίς διδακτικές φιοριτούρες, γραμμένο σε γλώσσα παλλόμενη, χαριτωμένη και κυρίως απλή. Πολύ ξεχωριστή η εικονογράφηση της Ζαχαριά, με διάθεση ελεύθερη και εντελώς εικαστική, μας χαρίζει με τις ακουαρέλες της, εικόνες μοναδικής ομορφιάς, με μια γκάμα θερμή κι αγαπησιάρικη, απολύτως εναρμονισμένη με το πνεύμα του βιβλίου.

Στην ίδια Κατηγορία ξεχώρισε αλλά μειοψήφησε, το βιβλίο της **Άλκηστης Χαλικιά** με εικονογράφηση της **Ίριδας Σαμαρτζή** με τίτλο ***Ένα σχολείο ταρακουνημένο***, εκδόσεις Ίκαρος.

Ένα βιβλίο για το σχολείο που όλοι θα θέλαμε, αλλά γκρινιάζουμε που δεν το έχουμε. Βιβλίο που κινητοποιεί τους μικρούς αναγνώστες. Ο ήρωας κάνει πράξη την αλλαγή που θέλει και, αντί να αρνηθεί τα πάντα, έφτιαξε το σχολείο του ακριβώς όπως θα το ήθελε. Ένα δυναμικό και τόσο αισιόδοξο βιβλίο που εμπνέει. Η, όλο παλμό, υψηλής αισθητικής εικονογράφηση της Σαμαρτζή, ως παράλληλο σύμπαν, συμπληρώνει το κείμενο.

**Βιβλίο Γνώσεων για παιδιά**

Το Κρατικό Βραβείο Βιβλίου Γνώσεων για παιδιά απονέμεται «εξ ημισείας» στο βιβλίο της **Αγγελικής Δαρλάση** με τίτλο ***Οι μεγάλοι...μικροί: Οι επιστήμονες* (**εικονογράφηση Σοφία Παπαδοπούλου), εκδόσεις Μεταίχμιο, και στο βιβλίο της **Βάσιας Εξάρχου** με τίτλο ***Ο κύκλος των Κυκλάδων (***εικονογράφηση Βάσια Εξάρχου, Δημήτρης Δουράμπεης, Άννυ Δαδούκη), εκδόσεις Κέδρος.

Το πρώτο, **το βιβλίο της Αγγελικής Δαρλάση**, παρουσιάζει προσωπικότητες της επιστήμης (τον Κωνσταντίνο Καραθεοδωρή, τον Δημήτρη Γληνό, τον Γεώργιο Παπανικολάου, τη Σέμνη Καρούζου, τον Αχιλλέα Παπαπέτρου, την Αμαλία Φλέμινγκ) και επικεντρώνεται σε ένα χαρακτηριστικό στιγμιότυπο των παιδικών/νεανικών τους χρόνων, ακολουθεί μια φράση που τους/τις χαρακτηρίζει και ένα χρονολόγιο των βασικών σταθμών της ζωής και της επιστημονικής τους πορείας. Όλες οι ιστορίες είναι προϊόντα μυθοπλασίας, αλλά στηρίζονται σε πηγές και είναι καρπός συστηματικής έρευνας. Η χρήση του λόγου είναι αριστοτεχνική, ενώ αξιοποιούνται αφηγηματικές/μυθοπλαστικές τεχνικές που συμπαρασύρουν αβίαστα τους αναγνώστες και τις αναγνώστριες στους τόπους και στους χρόνους των πρωταγωνιστών των ιστοριών. Την πρωτοτυπία του βιβλίου επικουρεί και η εξαιρετική εικονογράφηση της Σοφίας Παπαδοπούλου που πλαισιώνει με διάφορες τεχνικές και προβάλλει ουσιαστικά τα κείμενα των ιστοριών.

Το δεύτερο, **το βιβλίο της Βάσιας Εξάρχου,** διαρθρωμένο σε είκοσι τρεις (23) ενότητες που μπορούν να αυτονομηθούν αναγνωστικά, συνιστά ουσιαστικά μια χαρτογράφηση (γεωγραφική, αρχαιολογική, μυθολογική, ιστορική, λαογραφική) του συμπλέγματος των Κυκλάδων. Ένας κάβουρας, μια φώκια και ένα γλάρος περιηγούνται τα νησιά, δίνοντας πολλές ενδιαφέρουσες και ευχάριστες πληροφορίες, διανθισμένες με ζωντανούς διαλόγους αλλά και ευφάνταστη εικονογράφηση που αξιοποιεί ποικίλο εικονογραφικό και φωτογραφικό υλικό. Χιούμορ, παιγνιώδεις αφηγήσεις, τραπουλόχαρτα, σκίτσα τοπικών ζώων που παίρνουν το λόγο, χάρτες, κ.λπ., αποτελούν μερικά από τα ευρήματα που δένονται σε ένα πολύ πετυχημένο σύνολο.

Στην ίδια Κατηγορία ξεχώρισε αλλά μειοψήφησε, το βιβλίο της **Μαρίας Μπαχά** με τίτλο ***Μια ιστορία για τον Διονύσιο Σολωμό*, ε**κδόσεις Καλειδοσκόπιο, που είναι εικονογραφημένο από την ίδια**.**

Το βιβλίο συνιστά ουσιαστικά μια μυθοπλαστική βιογραφία του Διονυσίου Σολωμού. Με γλώσσα κατανοητή, εύληπτη και με λογοτεχνικές αρετές, το βιβλίο είναι ευχάριστο στην ανάγνωση, αναδεικνύει την ανθρώπινη πλευρά και τους εσωτερικούς «δαίμονες» του ποιητή, ενώ αποτυπώνει με την εγκυρότητα των ποικίλων πηγών που αξιοποιούνται καίρια περιστατικά αλλά και αθέατες λεπτομέρειες της ζωής και της δημιουργίας του. Το βιβλίο, συνολικά, είναι ιδιαίτερα προσεγμένο και διαθέτει εξαιρετική εικονογράφηση ιδιαίτερης αισθητικής.

**(τέλος Έκθεσης της Επιτροπής)**